Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 534/14/4403	Nitra, 2.2.2015
EEČ : 2-32-66-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe, že: 
ako otec maloletých: XXXXX, nar. XXXXX a XXXXX, nar. XXXXX, obe bytom u matky XXXXX v XXXXX, hoci má k týmto vyživovaciu povinnosť priamo zo Zákona o rodine a  rozsudkom Okresného súdu XXXXX sp. zn. XXXXX zo dňa 20.12.2012, právoplatným dňa 22.01.2013, mu bola uložená povinnosť platiť výživné na maloletú XXXXX vo výške 160,- Eur mesačne a na maloletú XXXXX vo výške 130,- Eur mesačne, ktoré výživné je povinný platiť do rúk matky vždy do 15-teho dňa každého mesiaca, ktoré je zročné vždy na mesiac dopredu, od 01.02.2014 si túto povinnosť neplnil v súdom určenej výške a tak do 31.12.2014 dlhoval na výživnom sumu vo výške 1.990,- Eur, 

lebo zanikla trestnosť činu.

Odôvodnenie:

Poverený príslušník Obvodného oddelenia Policajného zboru XXXXX uznesením sp. zn. XXXXX zo dňa 28.08.2014 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 10.10.2014  podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že skutok sa stal, je trestným činom a osobou páchateľa je XXXXX, pričom poukazujem na zápisnicu o trestnom oznámení a  zápisnice o výsluchoch svedkyne XXXXX a listinné dôkazy nachádzajúce sa vo vyšetrovacom spise. Z uvedených dôkazov vyplýva, že obvinený XXXXX neprispieval na výživu svojich maloletých detí XXXXX a XXXXX v súdom určenej výške od 01.02.2014 a do 31.12.2014 dlhoval do rúk ich matky sumu vo výške 1.990,- Eur. 
Svedkyňa XXXXX v zápisnici o výsluchu č.l. 22-27 dňa 09.01.2015 uviedla, že obvinený XXXXX jej dňa 04.11.2014 uhradil dlžné výživné vo výške 1.700,- Eur, následne jej uhradil 272,84,- Eur a poštovou poukážkou dňa 29.12.2014 uhradil 17,16,- Eur, teda spolu uhradil 1.990,- Eur a do 31.12.2014 nedlhuje na výživnom žiadnu sumu. Neplnenie vyživovacej povinnosti nemalo na deti trvalo nepriaznivé následky.
Na č.l. 47-50 sa nachádzajú fotokópie poštových poukazov a vkladu v hotovosti dokumentujúce platby výživného obvineným XXXXX. 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.02.2014 do 31.12.2015 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Erika Kučerová
prokurátorka